**Ομιλία της Γεωργίας Φερεκύδου στην Εκδήλωση για την**

**Έναρξη της Πνευματικής Περιόδου 2022-2023**

**2 Οκτωβρίου 2022**

Σεβαστοί πατέρες, αγαπητοί γονείς, αγαπητά μας παιδιά.

Καλωσορίσατε στη σημερινή μας σύναξη… Ευχαριστούμε που ανταποκρίνεστε στο κάλεσμα μας, για συνάντηση και επικοινωνία … Επικοινωνία για επαναπροσδιορισμό, για επαναφορά στον στόχο, για ανασύνταξη και νέο ξεκίνημα…

Έχουμε ανάγκη αγαπητοί μου, για επικοινωνία… Έχουμε ανάγκη να επικοινωνήσουμε τις ανησυχίες μας, τους φόβους και τις έγνοιες μας αλλά και τις ελπίδες και τα όνειρά μας…

Όραμά μας λοιπόν και στόχος μας, ξεκάθαρα και οριστικά ένας: η επένδυση στην Τράπεζα του Χριστού μας… Μια τράπεζα που δεν εξαγοράζεται και που κυρίως ποτέ δεν χρεοκοπεί …! Μικρά παιδιά σαν ήμασταν, βάζαμε θυμάμαι κάτι μικροποσά, στο Σχολικό Ταμιευτήριο… για να μάθουμε μας είπαν, την καλή συνήθεια της αποταμίευσης… Κι ήταν αλήθεια πολύ χρήσιμη συνήθεια…

Αναλογιστείτε όμως, πόσο πολύτιμη, ανεκτίμητη κι όχι απλά χρήσιμη θα είναι η αποταμίευση στην Τράπεζα του Κυρίου μας…

Με όλη μας λοιπόν την αγάπη, τον σεβασμό αλλά και τη φροντίδα, καλούμε όλους σας μεγάλους, εφήβους και παιδιά, για όμορφες, διδακτικές, χριστιανικές συναντήσεις. Για εμπειρίες που θα εφοδιάσουν και θα ενδυναμώσουν τις ψυχικές αντοχές μας, στις αληθινά δύσκολες και απρόβλεπτες περιστάσεις της ζωής και που με αυτή την έννοια, μας είναι απαραίτητες…

Μπροστάρηδες ας μπούμε εμείς, οι μεγάλοι και ας προσανατολιστούμε ως ορθόδοξοι χριστιανοί σωστά, με τον πιο αποτελεσματικό τρόπο: τη μελέτη της Αγίας Γραφής, που πραγματοποιείται στους γνωστούς κύκλους μας, εδώ στην ενορία μας … Ας έλθουμε λοιπόν με απλότητα καρδιάς, να γευθούμε τους καρπούς της μελέτης των λόγων του Θεού… Ο Μέγας Βασίλειος πολύ εύστοχα είπε κάποτε: «εάν κάποιος δεν γευθεί κάτι, δεν ξέρει τί υστερείται. Εκείνος όμως που γεύθηκε το ποθεί πολύ. Έτσι και εκείνος που γεύθηκε τη γλυκύτητα των εντολών… αφού αισθάνθηκε λίγο μερικά από τα κρυμμένα στις θείες Γραφές μυστήρια του Θεού, διψάει πολύ για να τα καταλάβει. Και όσο παίρνει γνώση, διψάει περισσότερο…».

Αυτή τη δίψα αγαπητοί μου είναι που θέλουμε να βιώσουν και τα παιδιά και οι έφηβοι μας, που εδώ στη μικρή ενορία μας και στα Κατηχητικά Σχολεία μας, θα βρουν μια πνευματική όαση που θα ξεδιψάσει τις νεανικές ψυχές τους…

Μια όαση που θα τα αποφορτίσει από την πίεση, το βάρος και την κούραση από τις καθημερινές τους υποχρεώσεις, που θα συντελέσει στην κοινωνικοποίηση και τη

ψυχαγωγία τους, θα τα καθοδηγήσει στον δρόμο του ορθόδοξου ήθους, θα τα διδάξει τον σεβασμό στις αξίες της κοινωνίας μας και εν τέλει θα τους δώσει τέτοια εφόδια που θα τα βοηθήσουν όταν οι δυσκολίες θα βρεθούν μοιραία στον δρόμο τους…

Οι μαρτυρίες παλιών και νέων ομαδόπουλων αλλά και ομαδαρχών μας, αποδεικνύουν πως στα Κατηχητικά σχολεία της ενορίας μας, βίωσαν τις πιο όμορφες, φωτεινές, ψυχοφελείς και αληθινές στιγμές τους… Στιγμές που συχνά, ξεπετάγονται μπροστά τους, θυμίζοντας τους την διδακτική εκείνη ιστορία που με κάποιο παράξενο και θαυμαστό τρόπο, δίνει την απάντησή της σε κάποιο δίλημμα, σε κάποιο αδιέξοδο, σε κάποιο πρόβλημα τους … Στιγμές που τους χάρισαν αληθινούς, παντοτινούς, πιστούς φίλους, στήριγμα στιβαρό στη μετέπειτα πορεία τους… Στιγμές που καθόρισαν για πάντα την πορεία και τον προσανατολισμό τους, αφού με τον εκκλησιασμό, την εξομολόγηση, τη Θεία Κοινωνία γεύονται τη χαρά… τη χαρά του Κυρίου μας…

Καλούμε λοιπόν όλους σας να επενδύσουμε σαν ομάδα, σαν ένωση, σαν σύνολο στην πορεία μας για αναζήτηση της αλήθειας που ελευθερώνει, της αλήθειας του Χριστού μας, καταθέτοντας ο καθένας μας το μερίδιο της προσφοράς του…

Αγαπητοί γονείς και αγαπητά μας παιδιά,

η επιλογή του δρόμου του Κυρίου μας, είναι η μόνη επιλογή… Σας περιμένουμε λοιπόν, με την ευχή για μια ευλογημένη και καλοτάξιδη χρονιά…